CELEX: C2004/118/111
Language: da
Date: 2004-04-30 00:00:00
Title: Sag T-138/04: Sag anlagt den 7. april 2004 af Cementir Cementerie del Tirreno spa mod Kommissionen for De Europæiske Fællesskaber

30.4.2004   
            
            
               DA
            
            
               Den Europæiske Unions Tidende
            
            
               C 118/51
            
         Sag anlagt den 7. april 2004 af Cementir Cementerie del Tirreno spa mod Kommissionen for De Europæiske Fællesskaber
   (Sag T-138/04)
   (2004/C 118/111)
   Processprog: italiensk
   Ved De Europæiske Fællesskabers Ret i Første Instans er der den 7. april 2004 anlagt sag mod Kommissionen for De Europæiske Fællesskaber af Cementir Cementerie del Tirreno spa ved avvocati Denis Fosselard og Piero Fattori.
   Sagsøgeren har nedlagt følgende påstande:
   
               —
            
            
               Annullation af den beslutning, der er indeholdt i skrivelsen af 28. januar 2004, for så vidt som de morarenter af bøden, som sagsøgeren skal betale, herved fastsættes til 4 770 949,89 EUR.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Med den anfægtede beslutning har Kommissionen fastsat en fast rentesats på 7,25 % for de morarenter, der skal betales af den bøde, Cementir blev pålagt ved beslutningen af 30. november 1994, således som ændret af Retten ved dom af 15. marts 2000 og derefter stadfæstet af De Europæiske Fællesskabers Domstol ved dom af 7. februar 2004.
   Sagsøgeren har anfægtet beslutningen og til støtte for sin påstand fremført to anbringender.
   Med det første anbringende har sagsøgeren gjort gældende, at der er sket tilsidesættelse af de almindelige fællesskabsretlige principper og navnlig af retten til en effektiv domstolsbeskyttelse, idet anvendelsen af en fast sats på 7,25 % i en periode på ni år medfører et uforholdsmæssigt stort og for sagsøgeren særdeles belastende rentebeløb. Ifølge sagsøgeren er anvendelsen af en fast sats, beregnet på grundlag af markedssituationen, således som den var i 1995, absolut urimelig, såfremt den anvendes i en meget lang periode, som f.eks. et tidsrum på godt ni år. I den pågældende periode er markedsrenten faldet væsentligt, og der er således tilvejebragt en situation, hvor Cementirs ret til domstolsbeskyttelse er undergivet særligt alvorlige betingelser.
   Med det andet anbringende har sagsøgeren nedlagt påstand om, at Retten annullerer den beslutning, der er indeholdt i skrivelsen af 28. januar 2004, som følge af tilsidesættelse af det proportionalitetsprincip, der er fastsat i EF-traktatens artikel 3 B. Cementir har nærmere anført, at anvendelsen af en variabel rentesats (forhøjet med et rimeligt spread) udgør en foranstaltning, der er lige så effektiv med henblik på at nå de mål, Kommissionen forfølger, uden at det medfører uberettigede begrænsninger af retten til fuld domstolsbeskyttelse.